Ondersoek ná beampte motoris klap‘n Skermskoot uit die video. Die Padverkeerbestuurskorporasie (RTMC) het met ŉ ondersoek begin nadat ŉ video wyd op sosiale media versprei is waarin dit voorkom of ŉ verkeersbeampte ŉ motoris aanrand. In die video wat net ŉ paar sekondes lank is, skree ŉ man in uniform op ŉ motoris in ŉ Bentley voor hy hom deur die motor se oop venster hard deur die gesig slaan en hom vloek. ŉ Vrou in die passasiersitplek het die voorval op video vasgelê. Dit is in die stadium nog nie duidelik waar presies die voorval plaasgevind het nie. “Dit is niks anders nie as suiwer misdadigheid en boewery,” het die RTMC gesê en bygevoeg dat die optrede totaal onaanvaarbaar is en ten sterkste veroordeel moet word. Volgens die RTMC het hy reeds inligting oor die voorval ingewin en word daar verdere inligting opgevolg. “Ons doen ŉ beroep op lede van die publiek om nie dié soort optrede te duld nie en strafregtelike klagte aanhangig te maak wanneer hulle in so ŉ situasie beland.” Enigiemand met inligting oor die voorval word versoek om die RTMC by 083 293 7989 te bel of ŉ e-pos na [email protected] te stuur.